బొగ్గం జయమ్మ

బొగ్గం జయమ్మ ఆదివాసీ రైతు. ఈవిడ 2018 లో తెలంగాణ ప్రభుత్వం నుండి తెలంగాణ రాష్ట్ర విశిష్ట మహిళా పురస్కారం అందుకుంది.

 నివాసం 
జయమ్మ తెలంగాణ రాష్ట్రం, భద్రాద్రి కొత్తగూడెం జిల్లా, ములకలపల్లి మండలం, జగన్నాథపురం గ్రామంలో నివసిస్తుంది.

 వ్యవసాయరంగం 
జయమ్మ దంపతులకున్న రెండు ఎకరాలు సేద్యానికి అనువుగా లేని ఎగుడు దిగుడు వర్రెలు, వంకలు, ముళ్ల చెట్లతో నిండివుండేది. అంతేకాకుండా, అది వర్షాభావ ప్రాంతం. అలాంటి కరవు నేలను చదును చేసుకునే స్తోమతలేక వారు కూలీ పని చేసుకుంటూ ఉండేవారు. ఎలాగైనా తమ బంజరు భూమిని సాగులోకి తెచ్చే అవకాశాల కోసం చేసిన ప్రయత్నంలో వారికి 2015 ఏప్రిల్‌లో డ్వామా ద్వారా ఉపాధిహామీ పథకంలో నిధులు మంజూరయ్యాయి. ఆ నిధులతో రెండెకరాల భూమిని కుటుంబం, ఉపాధి కూలీలతో కలిసి చదును చేసి ఎత్తు, పల్లాలుగా ఉన్న మట్టి దిబ్బలను తవ్వి ఎగువ ప్రాంతంలోని మట్టిని దిగువ ప్రాంతంలో వేయడం ద్వారా భూమిని సాగుకు అనువుగా మార్చారు.

అంతేకాకుండా, సాగునీటికోసం తన భూమిలోనే చిన్ననీటి కుంటను తవ్వుకుని వాన నీటిని నిలువ చేసి, భూమిలో తేమను పెంచారు. అర ఎకరాలో వరి పండించి సుమారు 15 బస్తాల దిగుబడి సాధించడంతోపాటూ, మిగిలిన ఒకటిన్నరెకరాల్లో జామాయిల్ తోటను పెంచుతున్నారు. గతంలో కేవలం దినసరికూలీగా బతికిన ఈ దంపతులు పట్టుదలతో కష్టించి తమ బీడుభూమిని సాగు భూమిగా మార్చుకుని రైతులుగా మారారు. ఇద్దరు పిల్లలను చదివించుకుంటూ సుస్థిర ఆదాయం పొందుతున్నారు.

 గుర్తింపులు 
 జయమ్మ విజయ గాథ పేరిట డ్యాకుమెంటరీ రూపకల్పన
 జయమ్మ విజయగాథను తెలంగాణలోని అన్ని విశ్వవిద్యాలయ విద్యార్థులకు కేస్‌ స్టడీగా ఎంపిక

 బహుమతులు - పురస్కారాలు 
 తెలంగాణ రాష్ట్ర విశిష్ట మహిళా పురస్కారం - హైదరాబాద్, తెలంగాణ ప్రభుత్వం, 2018 మార్చి 8

 మూలాలు 

వర్గం:విశిష్ట మహిళా పురస్కార గ్రహీతలు
వర్గం:భద్రాద్రి కొత్తగూడెం జిల్లా మహిళా రైతులు